作者:劉學箕
標題:哨遍
內容:木葉盡凋，湖色接天，雪月明江水。凌萬頃、一葦縱所之。若憑虛馭風仙子。聽洞簫、綿延不絕如縷，餘音嫋嫋遊絲曳。乃舉酒賦詩，玉鱗霜蟹，是中風味偏美。任滿頭堆絮雪花飛。更月澹蓬窗凍雲垂。山鬱蒼蒼，橋臥沈沈，夜鵲驚起。噫。倚蘭槳兮。我今恍惚遺身世。漁樵甘放浪，蜉蝣然、寄天地。嘆富貴何時。功名浪語。人生寓樂雖情爾。知逝者如斯。盈虛如彼，則知變者如是。且物生宇宙各有司。非已有纖毫莫得之。委吾心、耳目所寄。用之而不竭，取則不吾禁，自色自聲，本非有意。望東來孤鶴縞其衣。快乘之、從此仙矣。